Deurbraak met krag vir Harrismith | Netwerk24
Irvette op haar beste nóg en reg vir Tokio
Irvette van Zyl is vanjaar fisiek en emosioneel nog op die beste plek wat sy in die afgelope 16 jaar was en het 'n goeie plan om 'n sukses van haar deelname aan die Olimpiese Spele te maak.
Toe Tatjana Schoenmaker Vrydagoggend ná die Olimpiese eindronde van die 200m-borsslag omdraai en opkyk na die groot skerm het sy 'n tyd van 2:19.92 daarop gesien en 'n lied in haar hart gekry.
Likwidasie-aansoek: Steinhoff betwis 'bedrog'
Steinhoff staan die aansoek om sy likwidasie teen omdat die eienaars van Tekkie Town nie as skuldeisers bewys is nie.
Kyk dán gratis aanlyn wie is Mej. SA toptien
Die toptienfinaliste wat later vanjaar in Kaapstad om die Mej. Suid-Afrika-kroon gaan meeding, word volgende week bekend gemaak en aanhangers sal die aankondiging gratis aanlyn kan volg.
Bfn se brandweermuseum: 60 j. se geskiedenis nou digitaal
Ná vriend se dood hardloop jong man om hospies te help
Die dag toe kanker een van sy "gelukkigste" vriende binne 'n kort tydjie in "vel en been" verander, het hy besef dat hy meer wil doen om ander te help.
Deurbraak met krag vir Harrismith
Deur Antoinette Slabbert 13 Junie 2021 00:36
Die hooggeregshof in Pretoria het die afgelope week 'n finale hofbevel uitgereik wat Eskom in staat stel om as agent namens die sukkelende Maluti-a-Phofung-munisipaliteit in Harrismith en omstreke krag te versprei, rekenings te lewer en betalings in te vorder.
Kraglyne in Melkbosstrand herlei elektrisiteit van die Koeberg-kernkragstasie na die kragnetwerk. Foto: Getty Images
Die vyfjaar-ooreenkoms tussen Eskom en die munisipaliteit is die eerste volledige vennootskapsooreenkoms van sy soort waar Eskom die munisipale inkomste in sy eie bankrekening sal betaal. Eskom hoop om ander munisipaliteite wat hom miljarde rande skuld, op soortgelyke wyse te help om weer op hul voete te kom en hul inkomste uit kragverkope te verbeter.
Rapport het verneem die gebruik van Eskom, pleks van die raad, se bankrekening was aanvanklik een van die knelpunte, aangesien dit strydig is met munisipale wetgewing. Die nasionale tesourie het die ooreenkoms met insluiting van dié bepaling egter op die ou end in die hof gesteun.
Groot ondernemings in Harrismith soos Nestlé en Monn Carpets betaal hul kragrekenings reeds geruime tyd ingevolge 'n vroeëre hofbevel direk aan Eskom.
Ingevolge die jongste hofbevel het die twee partye nou twee weke om die ooreenkoms te finaliseer, waarna die energiereguleerder, Nersa, dit moet goedkeur. As hulle nie kan ooreenkom nie, moet Nersa die geskil besleg, of hulle kan terugkeer hof toe.
Morné Mostert, hoof van plaaslike regeringsake by AfriForum, sê inwoners is aan die ontvangkant van die reëlings tussen Eskom en die munisipaliteit en moet geken word in die ooreenkoms. Hy sê dit is duidelik dat Maluti, soos baie ander munisipaliteite, nie die vlak van dienslewering kan handhaaf wat in die Grondwet verwag word nie. Inwoners en ander belanghebbendes soek na alternatiewe modelle, maar Eskom het ook nie 'n goeie prestasiegeskiedenis nie.
Mostert sê dit sou beter wees om ook ander diensverskaffers in die private sektor, wat reeds die elektrisiteitsdiens in ander munisipaliteite suksesvol bestuur, 'n kans te gee om as alternatiewe diensverskaffer in Maluti oorweeg te word.
Nicholas Nouwens, 'n direkteur van Monn Carpets wat die hofaansoek gesteun het, het die finale bevel verwelkom. Hy sê onder al die munisipaliteite wat in duie gestort het, is Maluti-a-Phofung beslis een van die swakstes. "Ons probeer al meer as drie jaar om 'n oplossing te vind en het regs- en politieke prosesse gelyktydig probeer. Uiteindelik is ons as ondernemings geregtig op behoorlike diens van die munisipaliteit. 'n Politieke oplossing was moeilik om te bewerkstellig en die hofbevel help ons nou."
Nouwens meen ander sukkelende munisipaliteite kan daarby baat vind om soortgelyke ooreenkomste met Eskom aan te gaan.
Meer oor: Eskom | Maluti-A-Phofung | Harrismith | Kragkrisis | Wanbetaling | Munisipaliteite | Hofsaak